ब्रिज का काम अधूरा, रेलवे गेट पर रोज लगता है जाम
साढ़े तीन साल पहले शुरू हुआ ओवर ब्रिज का काम, ढाई साल से बंद
भास्कर संवाददाता | सीहोर
सालों पुरानी मंडी रेलवे गेट की समस्या से लोगों को अब भी छुटकारा नहीं मिल पाया है। करीब साढ़े तीन साल पहले ओवर ब्रिज के निर्माण के समय लोगों को उम्मीद जगी थी कि अब यह परेशानी खत्म हो जाएगी, लेकिन परेशानी खत्म होने की वजह और बढ़ गई।
करीब ढाई साल से ओवर ब्रिज का काम बंद पड़ा है। यही नहीं सड़क खराब होने से अंडर ब्रिज से निकलने में भी वाहन चालकों को खासी परेशानी होती है। ऐसे में हर दिन मंडी रेलवे गेट पर वाहनों का जाम लग जाता है। शनिवार को भी दोपहर के समय गेट के दोनों ओर करीब आधा किमी लंबी लाइन लगी रही। इससे लोगों को खासी परेशानी हुई।
13 जून 2013 को मुख्यमंत्री शिवराज सिंह चौहान ने मंडी रेलवे गेट के फ्लाई ओवर ब्रिज का भूमिपूजन किया था। निर्माण एजेंसी को 8 महीने में ब्रिज का काम पूरा करके देना था। शुरुआत में ही काम की रफ्तार धीमी रही और साल भर से ज्यादा समय बीतने के बाद कहीं जाकर कार्य एजेंसी ने गेट के दोनों ओर का निर्माण पूरा किया। इसके बाद जुलाई 2014 से ब्रिज का काम बंद है। निर्माण शुरू करने के लिए कई बार कलेक्टर डॉ. सुदाम खाड़े ने भी रेल मंडल को पत्र लिखा।
सुबह के समय 20 मिनट में खुला गेट
शनिवार सुबह करीब 7.45 बजे जब रेलवे गेट बंद हुआ तो तीन ट्रेन निकलने के बाद ही गेट खुला। ऐसे में करीब 20 मिनिट तक गेट बंद रहा। इससे गेट के दोनों ओर वाहनों की लंबी लाइन लग गई थी। कृषि उपज मंडी में उपज बेचने जाने वाले किसानों के ट्रैक्टर-ट्रालियों की दोनों ओर लंबी कतारें लग गईं। जब गेट खुला तो लोगों में आगे निकलने की होड़ में जाम की स्थिति बना दी।
hin_Deva hin_Deva bho_Deva hin_Deva hin_Deva hin_Deva bho_Deva hin_Deva